## La Generalitat i l’Ajuntament d’Elx demanen al Govern que aprove l’assignació de 2,9 milions d’euros de fons europeus per a la construcció de 76 vivendes amb destinació a lloguer social

*** Vivenda ha sol·licitat la modificació de la destinació d’estos fons Next Generation per a donar resposta a la necessitat urgent de vivenda en la ciutat d’Elx
* Els fons es destinaran a un nou projecte que compta amb una inversió de més de 9 milions d’euros i s’emmarca en la convocatòria d’ajudes a la construcció de vivendes de lloguer social, dins del Pla de recuperació, transformació i resiliència 2021-2026
* El Consell reforça el seu compromís amb Elx amb inversions addicionals en el barri de Sant Antoni i solucions residencials temporals per a famílies desallotjades**

La Generalitat i l’Ajuntament d’Elx han acordat sol·licitar al Govern que aprove l’assignació de 2,9 milions d’euros procedents de fons europeus Next Generation en la Comunitat a la construcció de 76 vivendes energèticament eficients, per a lloguer social a Elx.

Es tracta d’una actuació impulsada per la Conselleria de Servicis Socials, Igualtat i Vivenda, que s’emmarca en la convocatòria d’ajudes a la construcció de vivendes en lloguer social, en edificis energèticament eficients, dins del Pla de recuperació, transformació i resiliència 2021-2026, finançat per la Unió Europea – Next Generation EU.

Esta inversió es materialitzarà gràcies a la col·laboració entre la Generalitat i l’Ajuntament d’Elx, i amb l’acord del Ministeri de Vivenda i Agenda Urbana, els quals han pactat una col·laboració per a l’execució d’un nou projecte residencial. L’actuació, amb un pressupost total estimat de 9.034.407 euros, serà desenrotllada per Promociones e Iniciativas Municipales de Elche SA (PIMESA), comptant amb una aportació de fons europeus que representa el 32,14 % de la inversió total.

L’actuació es durà a terme en una parcel·la de titularitat pública i la promoció inclourà vivendes d’1, 2 i 3 dormitoris, places d’aparcament, locals comercials i zones comunes dissenyades amb criteris d’arquitectura bioclimàtica.

**Compromís de la Generalitat amb Elx**

La concessió d’esta subvenció respon a la necessitat urgent de vivenda assequible i eficient energèticament en el municipi. Per això, a més d’esta actuació, el Consell invertirà també 2.250.000 euros en el municipi d’Elx per a garantir la construcció de l’edifici afectat del barri de Sant Antoni, tal com va anunciar el president de la Generalitat la setmana passada.

Amb esta iniciativa, es construiran 45 vivendes, i es destinarà un màxim de 50.000 euros per immoble, en una actuació extraordinària duta a terme pel Consell.

Així mateix, la Generalitat ha compromés 360.000 euros per a donar una solució residencial temporal per a les famílies que van ser desallotjades per risc de solsida de l’edifici en el barri de Sant Antoni.

A això se suma un altre projecte impulsat a Elx, mitjançant el qual es construiran 76 vivendes més de protecció pública, a través de permuta d’obra futura.

La col·laboració entre l’Administració autonòmica i l’Ajuntament d’Elx ha permés la posada en marxa d’estes iniciatives en matèria de vivenda amb l’objectiu d’incrementar, fins i tot, en quasi 200 les vivendes del parc residencial de vivendes assequibles i combatre l’emergència residencial amb solucions sostenibles i a llarg termini.

Fecha: 24/04/2025